स्त्री-उत्पीड़न एक ऐसा हादसा है जिसमें जघन्यता दिखती है लेकिन उसकी पीड़ा समझ में नहीं आती, पीड़ित स्त्री-मन के घाव जीवनभर रिसते रहते हैं
स्त्री की अस्मिता पर हुआ हमला, बचने के लाख जतन करने के बाद हुआ वार होता है, जिसके बाद स्त्री के मन में सबसे पहले ‘सेल्फ़ रिजेक्शन’ का भाव उपजता है। ‘मैं हार गई’, यह भावना बलवती होती है और वह शारीरिक पीड़ा से कहीं
स्त्री की अस्मिता पर हुआ हमला, बचने के लाख जतन करने के बाद हुआ वार होता है, जिसके बाद स्त्री के मन में सबसे पहले ‘सेल्फ़ रिजेक्शन’ का भाव उपजता है। ‘मैं हार गई’, यह भावना बलवती होती है और वह शारीरिक पीड़ा से कहीं ज़्यादा मन की पीड़ा में डूब जाती है। यह तन पर हुआ हमला दिखता है, लेकिन स्त्री की मान-मर्यादा, मन, सपने, जीने की प्रेरणा सब चूर-चूर हो जाते हैं। हम एक बुरे सपने के तनाव से कई घंटे तो कभी दिनों तक जूझते रहते हैं, ऐसे में बुरे सपने की तरह गुज़री हक़ीक़त की टूटन का अंदाज़ा लगाना भी मुश्किल है।
उन लम्हों की कल्पना कंपा देती है...
जब कोई भी स्त्री, बच्ची अपने आप को ख़तरे में पाती है, तो सबसे पहले उस पर भय हावी होता है, फिर भी किसी की मदद मिल जाने की उम्मीद बाक़ी रहती है। लेकिन वह इंतज़ार भी बेमानी साबित होता है। फिर विरोध हो या फिर छोड़े जाने की गुहार, सब विफल रह जाते हैं। अब तक उसका आत्मसम्मान तार-तार हो चुका होता है और विश्वास बुरी तरह ज़ख़्मी। असहायता की वह घड़ी अकल्पनीय है। इसके बाद उसकी मर्ज़ी के ख़िलाफ़ उसके शरीर पर हुए अनाचार के लम्हे, कभी-कभी तो घंटे या दिन भी उसे किस नारकीय पीड़ा से गुज़रने को विवश करते होंगे, इसकी कल्पना भी असंभव है। असंख्य घावों और लगभग नेस्तनाबूत मन से वो जब अपनों के पास आती है तो इस स्थिति से निकलने के लिए ज़रूरी सहानुभूति और परवाह कम ही मिलती है। 
अफ़सोस! कोई सुनना नहीं चाहता...
राष्ट्रीय अपराध रिकॉर्ड ब्यूरो के मुताबिक़ हमारे देश में स्त्री की अस्मिता पर हमला हर 16वें मिनट होता है। ये दर्ज मामले हैं। इनमें से भी आधे से अधिक परिचितों द्वारा किए गए हमले होते हैं। ‘परिवार की इज़्ज़त’ के नाम पर कितने सामने नहीं आते होंगे, यह इस बात से समझा जा सकता है कि मैंने अपने लगभग चार दशक के काउंसलिंग करियर में किसी रेप सरवाइवर को सीधे मदद के लिए लाया जाता नहीं देखा। पीड़िता के अवसाद या आत्महत्या के प्रयास करने के बाद लाया जाता है और काउंसलिंग के सेशंस के बाद असल कारण सामने आता है। 
पोस्ट ट्रॉमैटिक स्ट्रेस डिसऑर्डर हर तरह के हादसों के बाद पीड़ितों में देखने को मिलता है। उनको इससे उबरने में मदद भी मिलती है। लेकिन स्त्री-उत्पीड़न, ख़ासकर बलात्कार के मामलों में यह मदद लगभग नगण्य है। क्यों? क्योंकि लोग-समाज इसे किसी तरह के ट्रॉमा के तौर पर स्वीकार नहीं करते। दोष पीड़िता का माना जाता है।
... ताकि परवरिश की हार न हो...
जहां कोई लड़की या बच्ची अपने ऊपर हुए अत्याचार को माता-पिता से बता भी न पाए, उसे छिपाना पड़े, तो यह परवरिश की हार है। अक्सर अभिभावक लड़की को ही दोष देते हैं कि ‘तुम्हारी ही कोई ग़लती रही होगी’ या ‘ऐसा क्यों है कि तुम्हारे साथ ही ये हुआ।’ इन आरोपों के भय से लड़की अपने टूटे मन और घायल शरीर को छिपा लेती है। शॉक यानी सदमा ऐसी स्थितियों का पहला चरण है। बेटी के हाव-भाव में आए बदलावों को अभिभावकों को समझना चाहिए।
गुमसुम बेटी पर ध्यान दें... 
दूसरा चरण कॉइलिंग है, जहां लड़की अपने आपको समाज और लोगों से दूर कर लेती है। अपने आप में घुटती रहती है। उसकी चुप्पी या अचानक लोगों की, दोस्तों आदि की अवहेलना पर ग़ौर करके अभिभावक उसे संबल दे सकते हैं।
अच्छे का नकार और ग़ुस्सा... 
तीसरे और चौथे चरण में लड़कियां ख़ुद के लिए कोई सुख नहीं चाहतीं। उन्हें लगता है कि वे किसी भी तरह की ख़ुशी के लायक़ नहीं हैं। अपने आप पर, दुनिया और हालात पर वे क्रोधित होती हैं। यह स्थिति ख़तरनाक होती है।
हार जाने का डर... 
पांचवें चरण में स्थितियों के आगे समर्पण करना, आत्मघात के रूप में सामने आता है। इस समय तक स्त्री अपनों पर से विश्वास ख़त्म कर चुकी होती है। उसे दुनिया भरोसा करने या जीने के लायक़ नहीं लगती।
जो अपने साथ दें... 
पीड़ा का सदमा तो होता ही है। मन और शरीर पर हुए हमले को तुरंत नहीं मिटाया जा सकता, लेकिन जो घर-परिवार, समाज के लोग साथ दें, तो पोस्ट ट्रॉमैटिक स्ट्रेस डिसऑर्डर के सारे चरण हटाए जा सकते हैं। सरवाइवर अपने जीवन को स्वीकार कर सकती है, जो कि सबसे अहम और ज़रूरी है। 
दरअसल वह पीड़िता नहीं, विजेता है...
किसी भी तरह के अत्याचार से लड़कर जो बचकर निकल आए, उसे हम विजेता के तौर पर देखते हैं, लेकिन स्त्री जब मानमर्दन की पीड़ा, उसकी जघन्यता से गुज़रकर खड़ी होने की कोशिश करती है, तो उसे लोगों की नज़रें, उसके अपनों के ताने और समाज की कानाफूसी बार-बार गिरा देती है। अपराधी से क़ानून निपट लेता है। उसकी यात्रा कारावास तक पहुंचकर अंजाम पाती है, लेकिन स्त्री के दर्द का सफ़र ख़त्म करने में कोई मदद करना नहीं चाहता। सच तो यह है कि हज़ारों वार सहकर भी जो जी गई, वो जीत गई। जिस दुराचारी ने हर तरह से हमला करके उसे मिटाना चाहा, जिसे लगा कि वो विजेता है, लेकिन वो पराजित है, अपराधी है।